உணவு பரிமாறப்பட்ட போது அவருக்கு ஏற்பட்ட சங்கடத்திற்கு 100 மடங்கு அதிகமாக அவருக்கு உணவு உண்ட பின்னர் ஏற்பட்டது. கைகழுவுவதற்கு விமானத்தில் எந்த ஏற்பாடும் இல்லை. கை அலம்பாமல் இருந்து அவருக்குப் பழக்கம் இல்லை என்பது அவர் முகத்திலும், இரண்டு கைகளையும் அந்தரத்தில் ஏந்தி அவர் உட்கார்ந்த விதத்திலும் தெளிவாகத் தெரிந்தது. அவர் மடியில் வேறு ஒரு பை. அவர் அதில் கைலாயத்திலிருந்து ஏதோ புனிதப் பொருள்களை எடுத்து வந்திருந்தார் போலும். அவர் அதனை வேறு எங்கும் வைக்காமல் மிகவும் மரியாதையுடனும், பத்திரமாகவும் தன் மடியிலேயே வைத்திருந்ததை நான் முதலிலேயே கவனித்திருந்தேன்.